**חוסה אאולוחיו גארטה** (בספרדית: **José Eulogio Gárate**;‏ 20 בספטמבר 1944) הוא כדורגלן עבר ספרדי, ששיחק בעמדת החלוץ והיה שותף להצלחה של אתלטיקו מדריד בשנות השבעים.

ביוגרפיה
--------

גארטה נולד ב-20 בספטמבר 1944 בסרנדי, בואנוס איירס שבארגנטינה. סבו, יולוג'יו גארטה אוסורט, היה סגן ראש העיר הרפובליקני באייבר, ועזב לארגנטינה כתוצאה ממלחמת האזרחים שהתרחשה בספרד. גארטה נולד בארגנטינה בזמן שהוריו ביקרו את סבו וסבתו, וחזר לגור באייבר מחבל הבסקים בה גדל.

את הקריירה החל בקבוצה אייבר ומאוחר יותר ב-1965 שיחק עבור אינדאוצ'ו מבילבאו. אתלטיק בילבאו רצתה את החלוץ בקבוצתה, אך באותה העת מועדונים ספרדיים לא יכלו לרכוש כדורגלנים זרים (גארטה נולד בארגנטינה) והדרך היחידה הייתה קבלת אזרחות ספרדית באמצעות שירות צבאי, אותו גארטה סירב לעבור. בניגוד לאתלטיק, אתלטיקו מדריד הצליחה להשיגו וב-1966 חתם בה.

במדי הקולצ'ונרוס עשה את הופעת הבכורה בליגה הבכירה ב-16 באוקטובר 1966 בניצחון 1–2 על לאס פאלמאס. הוא לקח חלק חשוב בהצלחת הקבוצה בשנות השבעים כשזכה עימה ב-3 תוארי אליפות, פעמיים בגביע הספרדי, הגביע הבין-יבשתי ב-1974 והגעה לגמר גביע אירופה לאלופות בעונת 1973/74, בו הפסידה אתלטיקו במשחק חוזר לבאיירן מינכן. בשתי זכיות הגביע גארטה היה זה שכבש את שער הניצחון עבורה, בעונת 1971/72 בניצחון 1–2 נגד ולנסיה וב-1975/76 ב-0–1 נגד סרגוסה. ברמה האישית הוא היה למלך השערים בליגה שלוש עונות ברציפות בין השנים 1969–1971 כשבכולן זכה בצוותא עם שחקנים נוספים.

גארטה היה נחשב לחלוץ טוב ולשחקן ספורטיבי שלא ביצע הרבה עבירות והורחק רק פעם אחת בקריירה. הוא כונה בשם "מהנדס" היכן ששיחק בשל יכולתו הטובה ומפני שלמד הנדסת תעשייה במהלך תקופתו ככדורגלן. בסך הכל גארטה ערך 241 משחקי ליגה בהם כבש 109 שערים.

הוא פרש ממשחק בעונת 1976/77 עקב מחלה בברכיו, וזכה לשחק רק פעם אחת באותה עונה. אתלטיקו ארגנה עבורו משחק פרידה ב-1 ביוני 1977 ולאחר פרישתו הוא עבד כמהנדס תעשייה.

במדי נבחרת ספרד גארטה עשה את הופעת הבכורה שלו ב-22 באוקטובר 1967 נגד צ'כוסלובקיה. במהלך שהותו בה ספרד כשלה להעפיל לטורנירים רשמיים כמו המונדיאל ואליפות אירופה ולכן מעולם לא שיחק בטורניר רשמי. הופעתו האחרונה הגיעה ב-17 באפריל 1975 נגד רומניה, הופעה שסגרה עבורו 18 הופעות ו-5 שערים בסך הכל במדים הלאומיים.

תארים
-----

אתלטיקו מדריד
* אליפות ספרד (3): 1969/70, 1972/73, 1976/77
* הגביע הספרדי (2): 1969/70, 1975/76
* סגנית גביע אירופה לאלופות: 1973/74

אישיים
* תואר הפיצ'יצ'י (3): 1968/69, 1969/70, 1970/71

קישורים חיצוניים
----------------

ויקישיתוף מדיה וקבצים בנושא **חוסה אאולוחיו גארטה** בוויקישיתוף

* פרופיל, באתר Transfermarkt
* פרופיל, באתר BDFutbol
* פרופיל, באתר National Football Teams

| מלך השערים של הליגה הספרדית |
| --- |
| 

|  |
| --- |
| 1929: ביינסובאס • 1930: גורוסטיסה • 1931: באטה • 1932: באטה • 1933: אוליבארס • 1934: לנגארה • 1935: לנגארה • 1936: לנגארה • 1940: אונאמונו • 1941: פרודן • 1942: סוארס • 1943: מרטין • 1944: סוארס • 1945: סארה • 1946: סארה • 1947: סארה • 1948: פאהיניו • 1949: ססאר • 1950: סארה • 1951: סארה • 1952: פאהיניו • 1953: סארה • 1954: די סטפנו • 1955: ארסה • 1956: די סטפנו • 1957: די סטפנו • 1958: בדנס, די סטפנו ואלוס • 1959: די סטפנו • 1960: פושקש • 1961: פושקש • 1962: סמינריו • 1963: פושקש • 1964: פושקש • 1965: רה • 1966: אראגונס • 1967: ואלדו • 1968: אוריארטה • 1969: אמנסיו וגארטה • 1970: אמנסיו, אראגונס וגארטה • 1971: גארטה ורשאק • 1972: פורטה • 1973: מריאנין • 1974: קיני • 1975: קרלוס • 1976: קיני • 1977: קמפס • 1978: קמפס • 1979: קרנקל • 1980: קיני • 1981: קיני • 1982: קיני • 1983: רינקון • 1984: דה סילבה וחואניטו • 1985: סאנצ'ס • 1986: סאנצ'ס • 1987: סאנצ'ס • 1988: סאנצ'ס • 1989: בלטסאר • 1990: סאנצ'ס • 1991: בוטרגניו • 1992: מנולו • 1993: בבטו • 1994: רומאריו • 1995: זמורנו • 1996: פיצי • 1997: רונאלדו • 1998: ויירי • 1999: ראול • 2000: סלבה • 2001: ראול • 2002: טריסטן • 2003: מקאיי • 2004: רונאלדו • 2005: פורלאן ואטו • 2006: אטו • 2007: ואן ניסטלרוי • 2008: גוויסה • 2009: פורלאן • 2010: מסי • 2011: כ. רונאלדו • 2012: מסי • 2013: מסי • 2014: כ. רונאלדו • 2015: כ. רונאלדו • 2016: סוארס • 2017: מסי • 2018: מסי • 2019: מסי • 2020: מסי • 2021: מסי • 2022: בנזמה • 2023: לבנדובסקי |

 |